Ingvald Maryllus Emil Smith-Kielland

Ingvald Maryllus Emil Smith-Kielland (født 9. august 1890, død 29. januar 1984) var en norsk offiser, diplomat, hoffsjef, langrennsløper og skileder.

Han var sønn av oberst og skiløper Ingvald Mareno Smith-Kielland (sr.) og Ragnhild Johanne Smith-Kielland, bror til Per Smith-Kielland og kommer fra en familie med mange høytstående offiserer og embetsmenn.

Hans offiserskarriere startet i 1911, og med erfaring som aspirant i Generalstaben 1913 – 1917 og premierløytnant ved Krigsskolen 1917 – 1919 ble han kaptein i 1923.

I 1919 begynte han som sekretær i Utenriksdepartementet. Etter å ha tatt avskjed med forsvaret ble han byråsjef i 1929. Senere ble han leder for UDs Opplysningskontor for Næringsveiene. Etter dette arbeidet han noen år i utlandet, først i London som legasjonsråd (1938 – 1941), deretter i Stockholm som militærattaché og formann i Flyktningerådet. Etter krigen arbeidet han også som sendemann ved Norges ambassade i Praha; fra 1946 med sideakkreditering til Wien. Senere returnerte han til Norge igjen, og fikk høye embetsstillinger.

Fra 1948 var han først protokollsjef i Utenriksdepartementet, deretter kammerherre og hoffmarskalk hos kong Haakon VII, og til slutt hoffsjef fra 1955 til 1965.

Sønnen, Ingvald Mareno Smith-Kielland (jr.), ble også offiser. Han var hoffmarskalk hos kong Olav V 1966-85 og hoffsjef 1985-91.

 Langrenn 
Som langrennsløper representerte Smith-Kielland skiklubben Trym. Han var formann i Norges Skiforbund i 1934 – 1936, og generalsekretær i Det internasjonale skiforbundet 1933 – 1936.

Under Vinter-OL 1932 i Lake Placid var han teknisk delegat.

 Utmerkelser 
 Kommandør med stjerne av St. Olavs Orden, 1966
 Kommandør av Kroneordenen, Belgia
 Kommandør av Sankt Aleksanders orden, Bulgaria
 Kommandør av Dannebrogordenen, Danmark
 Ordenen Polonia Restituta, Polen
 Offiser av Kristusordenen, Portugal
 Ridder av Sverdordenen, Sverige
 Ridder av Æreslegionen, Frankrike 
 Ridder av Karl IIIs orden, Spania
 Kong Haakon VIIs minnemedalje i gull
 Kong Haakon VIIs jubileumsmedalje 1905-1955
 Haakon VIIs 70-årsmedalje
 Kong Christian Xs frihetsmedalje
 Idrettsmerket i gull
 Den olympiske ærestittel av 1. klasse

 Referanser 

Kategori:Norske kapteiner
Kategori:Norske embets- og tjenestemenn
Kategori:Norske langrennsløpere
Kategori:Presidenter i Norges Skiforbund
Kategori:Norske idrettsledere
Kategori:Kommandører med stjerne av St. Olavs Orden
Kategori:Haakon VIIs 70-årsmedalje
Kategori:Kommandører av Dannebrogordenen‎
Kategori:Christian Xs frihetsmedalje
Kategori:Sverdordenen
Kategori:Æreslegionen
Kategori:Kroneordenen (Belgia)
Kategori:Kristusordenen
Kategori:Sankt Aleksanders orden
Kategori:Personer tilknyttet Det kongelige hoff
Kategori:Kong Haakon VIIs jubileumsmedalje 1905–1955